

**ЦЕНТЪР ЗА ДИСТАНЦИОННО ОБУЧЕНИЕ**

**ИНФОРМАЦИЯ**

**относно електронното и дистанционно обучение чрез платформа Blackboard**

(във връзка с изпълнението на заповед № Р-100-415/11.06.2014 г. на Ректора на МУ-Варна)

Уважаеми колеги,

Във връзка с въвеждането на електронно обучение в МУ-Варна бе сформиран „Център за дистанционно обучение“. Центърът е създаден в рамките на проект „Развитие на електронни форми на дистанционно обучение в системата на Медицински университет „Проф. д-р Параскев Стоянов" – Варна“ по Оперативна програма „Развитие на човешките ресурси“ и е утвърден с решение на Академичния съвет на МУ-Варна.

В състава на Центъра за дистанционно обучение влизат директор и трима сътрудници:

Директор: доц. Иван Мерджанов, д.п. – тел. 2658

Сътрудници: 1. Силвия Николова – тел.: 2039

2. Зорница Найденова – тел.: 2039

3. Румяна Петрова – тел.: 2039

Центърът ще оказва помощ на преподавателите при работата им с учебната платформа „Blackboard“ - под формата на обучения, информационни материали и консултации. Екипът на центъра се ангажира да отговори на всички възникнали въпроси и да оказва помощ при решаването на конкретни проблеми.

До организирането на офис на центъра с нас може да се свързвате на електронен адрес:. [elearn@mu-varna.bg](mailto:elearn@mu-varna.bg) и на посочените телефони.

Първите стъпки, които всеки преподавател трябва да направи са:

1. Да свали от сайта на МУ-Варна – от рубриката ЦДО, НОВИНИ или на адрес <http://mu-varna.bg/BG/AboutUs/Pages/Resources.aspx> - и попълни заявление за създаване на акаунт в Blackboard.
2. Да изпрати попълненото заявление с точно наименование на дисциплините на съответния преподавател на: [еlearn@mu-varna.bg](mailto:еlearn@mu-varna.bg)
3. След това влизането в платформата става като за потребителско име се използва името от служебната електронна поща (до знака @), а за парола – паролата за електронната поща. Ако възникнат затруднения, да се обърне към г-н Манушев (тел.: 2024, стая 316 Ректорат) от отдел за информационно осигуряване и технологии.
4. Да се възползва от предлаганото обучение от 30.06. до 11.07.2014 г. от 14.30 ч. като заяви желанието си за определена дата на посочените телефони на центъра или на електронния адрес. Освен това на разположение на преподавателите и студентите са информационни материали и инструкции за работа с платформата на сайта на университета в рубриката на ЦДО от най-горното хоризонтално меню - <http://mu-varna.bg/BG/blackboard> .

Акаунт получават както водещите лекции, така и асистентите в зависимост от потребностите на учебното звено.

Всяка катедра/УНС трябва да определи контактно лице за комуникация с ЦДО. Контактното лице може вече да е посетило курса за работа с Blackboard; ако не е, ще бъде обучено и ще има за задача по желание на преподавателите да ги консултира при работа с платформата и оформлението на учебните ресурси. При възникнали въпроси всеки преподавател може да се обръща за помощ към ЦДО или да поиска консултации. Контактното лице ще получава и допълнителни информационни материали или съобщения за възникнали евентуални промени или корекции в системата.

Бихме искали да изтъкнем, че целта на електронното обучение не е да измести присъствените занятия, а да предостави възможност на преподавателите да създадат допълнителни учебни ресурси, интерактивни упражнения, тестове, видео-материали и др. в зависимост от спецификата на съответната дисциплина и потребностите на студентите. Всеки преподавател решава, каква част от лекционния си материал (или този за упражненията) и в каква форма да качи в платформата - под формата на видео-лекции, като слайдове или като PDF-файлове. Като автор на лекциите преподавателят решава в какъв обем да ги предостави в електронен вариант, дали да бъдат съкратени или разширени, колко време и при какви условия да са достъпни за студентите. Същото се отнася и за изготвените тестове, които позволяват на автора да регламентира по свое усмотрение до най-малката подробност тяхното използване от студентите.

Безспорно генерирането на подобен ресурс не става за един ден и изисква първоначални усилия, но веднъж изготвен електронният учебен материал може да се допълва, изменя или усъвършенства в зависимост от желанието на авторите и натрупания опит от работата с платформата. От друга страна студентите получават предварителна информация и материали и могат активно да участват и задават въпроси по време на традиционните лекции.

По отношение авторското право на публикуваните лекции, видео-лекции или други материали в Blackboard то те не са по-застрашени от злоупотреба отколкото презентациите по време на лекция. Достъп до дадената дисциплина имат само преподавателите, които са регистрирани към нея и студентите, които се обучават по нея. Никой друг преподавател, асистент или студент не може да влиза в дисциплина и да я разглежда без изричното разрешение на автора. Разбира се, злоупотреби са възможни, но няма институция, която да се е предпазила 100% от зловредни действия.

Още веднъж бихме искали да уверим всички колеги, че целта на Blackboard е да отвори още една врата за работа и комуникация със студентите, да ги мотивира и улесни достъпа им до учебни ресурси и същевременно да даде на преподавателите още един и то ефективен инструмент за индивидуално оформление на учебния процес.

Препоръчваме на всеки да се включи в предстоящото обучение от 30.06. до 11.07.2014 г. за да можем в хода на разговор и обсъждане с екипа на центъра и други експерти да изясним най-важните стъпки и инструменти за работа с платформата. Освен това преподавателите, които имат готови материали, могат в хода на обучението в реални условия да ги инсталират на платформата. За целта е достатъчно да ги носят на флаш-памет в деня на курса. От началото на септември 2014 г. също ще бъдат организирани подобни обучения. Извън тези дати на разположение са онлайн-материали, а екипът на центъра е готов при необходимост да организира допълнителни консултации.



От 23.06.2014 г. на сайта на МУ-Варна функционира линк в менюто към ЦДО, на чиято страница ще бъдат предоставени горепосочените инструкции за преподаватели и студенти за работа с Blackboard както и всички актуални информации, свързани с платформата.

С уважение:

Доц. Иван Мерджанов, д.п.,

Директор на ЦДО